- 1912 թ. Ալեքսանդրապոլում «Անուշ» օպերան առաջին անգամ բեմադրվեց Ա. Տիգրանյանի ստեղծած և սովորեցրած սիրողների խմբակի ուժերով: Հիրավի, դասական օպերան ծնվեց ցնցոտիների մեջ: Բավական է ասել, որ նվագախումբը կազմված էր միայն 12 երաժիշտներից: Կատարողները (թե´ երգչախումբը, թե´ մենակատարները) գերազանցապես դպրոցականներ էին, ովքեր երգում էին անկեղծ ոգևորությամբ և ջանասիրությամբ, բայց զուրկ էին անհրաժեշտ փորձառությունից ու մասնագիտական վարպետությունից: Շենքի անհարմարություն, միջոցների ծայրահեղ սահմանափակություն, հագուստների և դեկորների աղքատություն. ահա այսպիսի պայմաններում իրագործվեց «Անուշի» առաջին բեմադրությունը: Եվ, այնուամենայնիվ, ներկայացումն ունեցավ անօրինակ հաջողություն: Հասարակությունը ցրվելով իր հետ տանում էր հիշողության մեջ տպավորված և սիրված մեղեդիներ, որոնք ասես միաձուլվել էին Թումանյանի հերոսների կերպարներին: Հայ մշակութային կյանքում որպես աչքի ընկնող իրադարձություն ճանաչված այդ նոր ստեղծագործության համբավը տարածվեց Ալեքսանդրապոլի սահմաններից դուրս,- գրել է ժամանակակիցը: